Broj: 711-I-850-P-186/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Marije Ćaćić**,za davanjem očitovanja,na 164. sjednici održanoj dana 22. ožujka 2022.g. daje sljedeće

**OČITOVANJE**

**Sukladno odredbi članka 3. ZSSI-a, ravnatelji javnih ustanova u kulturi čiji je osnivač jedinica lokalne ili područne (regionalne) samouprave nisu obveznici navedenog Zakona.**

Obrazloženje

Zahtjev za davanjem očitovanja Povjerenstva podnijela je Marija Ćaćić. U Povjerenstvu zahtjev je zaprimljen 17. ožujka 2022. pod poslovnim brojem 711-U-3678-P-186/22-01-2, povodom kojeg se vodi predmet broj P-186/22.

Člankom 3. stavkom 1. i 2. propisano je tko su sve obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se sadržaj zahtjeva odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit jesu li ravnatelji javnih ustanova u kulturi čiji je osnivač Grad Zagreb obveznici ZSSI-a.

Povjerenstvo ističe kako je člankom 3. stavkom 1. podstavkom 61. ZSSI-a propisano da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a.

Nadalje, člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Povjerenstvo ističe kako je citiranim člancima propisano tko se smatra obveznikom navedenog Zakona, odnosno da su istima propisani ravnatelji ustanova na koje se odredbe ZSSI-a primjenjuju.

Stoga, a budući da ravnatelji ustanove u kulturi, pa tako ni one ustanove u kulturi koju je osnovala jedinica lokalne samouprave, ne ulaze u kategoriju ravnatelja ustanova na koje se ZSSI odnosi, isti se ne smatraju obveznicima navedenog Zakona.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana